Donald Trump er kjent skyldig i seksuelt overgrep og ærekrenkelser
Den tidligere presidenten må betale totalt 52 millioner kroner i oppreisning. – Denne dommen er en skam, kommenterer Trump. Skribenten E. Jean Carroll har anklaget Trump for voldtekt og ærekrenkelser i et sivilt søksmål. Nå har juryen i New York kommet til enighet.  De konkluderer med at den tidligere presidenten ikke har voldtatt Carroll, men utsatt henne for seksuelt overgrep og ærekrenkelser. – Vi er veldig glade Dermed må Trump betale Carroll til sammen 5 millioner dollar. Det tilsvarer rundt 52 millioner kroner. – Vi er veldig glade, sa Carroll om utfallet og smilte da hun forlot retten, ifølge reporter Adam Klasfeld på Twitter. Trump kommer til å anke beslutningen, bekrefter staben hans. – Jeg har absolutt ingen anelse om hvem denne kvinnen er. Denne dommen er en skam – en fortsettelse av tidenes største heksejakt, skriver han på sin egen sosiale medier-plattform Truth Social. – Kan bli styrket politisk USA-ekspert Eirik Løkke tviler sterkt på at dette vil ha noe å si for Trump og hans kandidatur. Trumps kjernevelgere vil fremdeles stemme på ham.  – De fleste har allerede gjort opp sin mening. Mange oppfatter nok dette som at staten og domstolen er ute etter Trump. De som er med i den «kulten» vil neppe forandre mening til valget. Han kan derimot bli styrket politisk av dommen, sier han til VG.  Løkke tror det viktigste med dommen er at Carrol nå føler at hun blir trodd.  Det samme tror USA-ekspert Sofie Høgestøl.  – For henne betyr det veldig mye. Trump kom med nedsettende uttalelser mot henne mens han var president. Han brukte stillingen til å unngå sivile søksmål. Når saken først kom frem i fjor, så har dette gått veldig fort. Jeg er overrasket der, sier Høgestøl.  Hun er overrasket over hvor mye Trump egentlig tåler.  – Alt preller av den mannen. Man har avskrevet ham, og sagt han aldri kommer tilbake, men så gjør han det hver gang. Hvis dette var Biden ville kanskje løpet vært kjørt.  Hun tviler på om man snakker om dette om to uker.  – De som misliker Trump vil nok gjøre det, men de som elsker han vil neppe lese nyhetene. Totalt sett tror jeg ikke dette har noe å si for Trump. Anklaget for voldtekt på 90-tallet Carroll saksøkte Trump i fjor og anklaget han for voldtok i et prøverom på et kjøpesenter i New York midt på 1990-tallet.  Hun hevder også at Trump kom med ærekrenkelser mot henne da han beskyldte henne for å lyve da hun først sto fram med anklagene i 2019. Saken mot Trump er et sivilt søksmål. Han har ikke blitt strafferettslig forfulgt for overgrepet.  Trump står overfor flere rettslige utfordringer. Han er tiltalt i saken om utbetaling av såkalte «hysjpenger» til pornostjernen Stormy Daniels.  I tillegg etterforskes han for forsøk på å avvise valgresultatet i 2020, og for å ha vært involvert da tilhengere stormet Kongressen 6. januar 2021. Førsteamanuensis i statsvitenskap, Hilmar Mjelde, sier til VG at Trumps rustning nå er gjennomtrengt.  – Hellet har snudd. Hvis Trump taper nominasjonen, så er det på grunn av de juridiske problemene han nå står dypere og dypere i. Trump er fortsatt den soleklare forhåndsfavoritten i 2024. Husk at han vant i 2016 etter et lydopptak der han skrøt av å ha begått overgrep. 
USAs tidligere president Donald Trump må betale rundt 52 millioner kroner i oppreisning til skribenten E. Jean Carroll. En jury i New York konkluderer at Trump ikke har voldtatt, men utsatt Carroll for seksuelt overgrep og ærekrenkelser. Trump kaller dommen en skam og vil anke. USA-eksperter tror ikke dommen vil påvirke Trumps karriere eller kjernevelgere. De mener dommen derimot kan styrke han politisk.